Մեկ ազգ, մեկ բռունցք հուշակոթող

«Մեկ ազգ, մեկ բռունցք հուշակոթող», հուշահամալիր Հայաստանի մայրաքաղաք Երևանի Կենտրոն վարչական շրջանի հյուսիս-արևմուտքում՝ Հրազդան գետի աջ ափին։ Նվիրված է 2020 թվականի սեպտեմբերի 27-ին սկսված հայ-ադրբեջանական պատերազմում զոհված հայ զինծառայողներին և Հայաստանի ապագա հաղթանակներին։ Այն Հրազդանի ձորի բացօթյա մարզահրապարակի մաս է կազմում։

Պատմություն 
Հուշահամալիրի կառուցումը սկսվել է 2021 թվականին Հրազդանի ձորի բացօթյա մարզահրապարակում մարզվողների նախաձեռնությամբ։ Նույն թվականի օգոստոսի 6-ին մեծ հանդիսավորությամբ տեղի է ունեցել բացման արարողությունը, որին ներկա էին ինչպես մարզահրապարակում մարզվողները, այնպես էլ զոհված զինծառայողների հարազատներ, նախկին զինվորականներ և լրատվամիջոցների ներկայացուցիչներ։

Ճարտարապետական նկարագիր 
Հուշահամալիրը կազմված է երկու կոթողներից։ Գլխավորը սևա-գազարագույն տուֆից քանդակված մեծ չափերի վեր պարզած բռունցնք է, որը խորհրդանշում է Հայաստանի ապագա հաղթանակները։ Բռունցքի գաղափարը վերցվել է հայ գրող Հովհաննես Շիրազի ստեղծագործություններից մեկի տողերից, որն ասում է՝ «Հայեր, բավ է ցրված մնաք  մատներիս պես, Բռունցքվելն է հավերժությունն Հայաստանի»։ Տուֆակերտ բռունցքի կողքին տեղադրված է գազարագույն տուֆից պատրաստված հուշատախտակ ժամանակին Հրազդանի ձորի բացօթյա մարզահրապարակում մարզված և պատերազմում զոհված Վարուժան Մաթևոսյանի, Գոռ Սարգսյանի, Խաչիկ Տոնյանի, Վրեժ Պողոսյանի և անհետ կորած Հովհաննես Կարապետյանի (Հայ առաքելական եկեղեցու հայր սուրբ Մկրտիչի) գունավոր նկարները։

Պատկերասրահ

Տես նաև 
Հրազդանի ձորի բացօթյա մարզահրապարակ

Արտաքին հղումներ 
 «Հոր հուղարկավորության օրը ծնված Մաքսը բացել է հուշակոթողը» (Հանրային 2-րդ հեռուստաընկերության Լրաբեր հաղորդաշարի 06.08.2021 թողարկում),
 Հուշահամալիրի բացմանը նվիրված ռեպորտաժ (Երկիր մեդիա հեռուստաընկերության Երկիրն այսօր հաղորդաշարի 06.08.2021 թողարկում),
 Հուշահամալիրի բացմանը նվիրված ռեպորտաժ Շանթ հեռուստաընկերության Հորիզոն հաղորդաշարի 06.08.2021 թողարկում)։

Ծանոթագրություններ 

Երևանի տեսարժան վայրեր
Հրազդան գետ
Արցախյան ազատամարտի հուշարձաններ
Երևանի հուշարձաններ